钦定古今图书集成/明伦汇编/氏族典/第206卷 > 高淮
## 钦定古今图书集成/明伦汇编/氏族典/第206卷 > 高淮

按《明外史高淮传》：“淮，尚膳监监丞也。神宗宠爱诸税
监，以故诸税监益骄，而淮及梁永尤甚。淮自万历二
十七年春承命采矿，征税于辽东，尝虐民激变，淮诬
系诸生数十人，复募死士，时时出塞射猎，发黄票龙
旗，走朝鲜索冠珠貂马，数与边将争功，山海关内外
咸被其毒。又扣除军士月粮。三十六年四月，前屯卫”
军尽甲而噪，誓食淮肉。六月，锦州、松山军复变。淮惧
内奔。未逾月，而辽境四乱，皆淮所致。淮既逃死，遂委
罪于同知王邦才、参将李孟阳。二人皆逮问，边民益
哗。蓟辽总督蹇达再疏暴淮罪，乃召归，而孟阳竟死
狱中。邦才至四十一年乃释。